การเคหะแห่งชาติ เร่งจัดตั้งศูนย์พักพิงสำหรับผู้ติดเชื้อโควิด-19 ในชุมชนการเคหะแห่งชาติ
นายทวีพงษ์ วิชัยดิษฐ ผู้ว่าการการเคหะแห่งชาติ กล่าวว่า จากสถานการณ์ปัจจุบันที่มีผู้ป่วยติดเชื้อไวรัสโควิด-19 เป็นจำนวนมากเกินกำลังรองรับของโรงพยาบาล รัฐมนตรีว่าการกระทรวงการพัฒนาสังคมและความมั่นคงของมนุษย์ มีความห่วงใยประชาชนที่ติดเชื้อโควิด-19 แต่ไม่มีสถานที่รองรับในการรักษาพยาบาล การเคหะแห่งชาติบูรณาการความร่วมมือกับเครือข่ายพันธมิตร ทั้งชุมชนการเคหะแห่งชาติ สาธารณสุขในพื้นที่ เพื่อดำเนินการจัดตั้งศูนย์พักพิงสำหรับผู้ติดเชื้อไวรัสโควิด-19 โดยใช้พื้นที่ของศูนย์ชุมชนในโครงการบ้านเอื้ออาทรจัดตั้งเป็นศูนย์พักพิงดังกล่าว เพื่อรองรับกลุ่มผู้ป่วยสีเขียวในชุมชนระหว่างที่รอเตียงเพื่อเข้ารับการรักษาจากโรงพยาบาล รวมทั้งได้รับการดูแลอย่างเป็นระบบตามมาตรฐานของกระทรวงสาธารณสุข ปัจจุบันดำเนินการจัดตั้งศูนย์พักพิง ในโครงการบ้านเอื้ออาทรแล้ว 12 แห่ง โดยโมเดลของศูนย์พักพิง ที่จัดตั้งขึ้น จะแตกต่างกันตามบริบทของแต่ละชุมชน และต้องเป็นชุมชนมีความพร้อม สามารถรองรับผู้ป่วยโควิด-19 ในชุมชน ซึ่งชุมชนของการเคหะแห่งชาติหลายแห่งมีความพร้อมในการจัดตั้งศูนย์พักพิงสำหรับผู้ติดเชื้อไวรัสโควิด-19 และเป็นโมเดลต้นแบบให้ชุมชนอื่นนำไปขยายผลต่อได้